b'\n_START_ARTICLE_\nHaukitetra\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nRuumiinrakenteeltaan haukitetra on sukkulamainen ja virtaviivainen ja muistuttaa haukea. Kooltaan kala kasvaa tyypillisesti 37\xe2\x80\x9347 senttimetri\xc3\xa4 pitk\xc3\xa4ksi, mutta suurin pyydystetty yksil\xc3\xb6 oli 70 cm pitk\xc3\xa4 ja painoi 4 kg. Selk\xc3\xa4ev\xc3\xa4 sijaitsee ruumiin takaosassa ja pyrst\xc3\xb6ev\xc3\xa4 on voimakkaasti haarautunut. Suu on suuri ja suussa on lukuisia hampaita, yl\xc3\xa4leuassa yhdess\xc3\xa4 ja alaleuassa kahdessa riviss\xc3\xa4. Kartiomaiset kulmahampaat ovat muita hampaita kookkaammat. V\xc3\xa4ritykselt\xc3\xa4\xc3\xa4n haukitetra on sel\xc3\xa4st\xc3\xa4\xc3\xa4n vihre\xc3\xa4 tai ruskea ja vatsastaan hopeanharmaa. Silmien yl\xc3\xa4puolella on oransseja kuvioita ja silm\xc3\xa4t takaa l\xc3\xa4htee kolme mustaa juovaa. Haukitetran rasvaev\xc3\xa4 on musta ja muut ev\xc3\xa4t harmaat tai vaaleanpunertavat.\n_START_SECTION_\nLevinneisyys ja elintavat\n_START_PARAGRAPH_\nHaukitetran levinneisyysalue ulottuu Senegalista Angolaan. Sit\xc3\xa4 tavataan rannikkoseutujen joista, j\xc3\xa4rvist\xc3\xa4 ja soilta. Se pit\xc3\xa4\xc3\xa4 erityisesti tyynist\xc3\xa4 ja runsaasti vesikasveja kasvavista vesist\xc3\xa4. Haukitetrat ovat petokaloja, jotka sy\xc3\xb6v\xc3\xa4t selk\xc3\xa4rangattomia el\xc3\xa4imi\xc3\xa4 ja itse\xc3\xa4\xc3\xa4n pienempi\xc3\xa4 kaloja, erityisesti kirjoahvenia ja norsukaloja. Kala vaanii vesikasvillisuuden joukossa ja hy\xc3\xb6kk\xc3\xa4\xc3\xa4 nopeasti saaliinsa kimppuun yll\xc3\xa4tt\xc3\xa4en sen. Laji on korkealla ravintoketjussa, mutta voi itse joutua esimerkiksi tiikeritetran (Hydrocynus forskahlii) saaliiksi. Haukitetran lis\xc3\xa4\xc3\xa4ntymiskausi ulottuu elokuulta tammikuulle. Laji kutee vesikasvillisuuden joukkoon tekem\xc3\xa4\xc3\xa4ns\xc3\xa4 vaahtopes\xc3\xa4\xc3\xa4n, jota koiras vartio poikasten kuoriutumiseen asti._NEWLINE_Haukitetra on hyv\xc3\xa4 ruokakala ja suosittu urheilukalastuksen kohde. Satunnaisesti sit\xc3\xa4 pidet\xc3\xa4\xc3\xa4n my\xc3\xb6s akvaariokalana.'